b"\n_START_ARTICLE_\nSemnoz\n_START_PARAGRAPH_\nSemnoz je podolgovata gorska planota v severnem delu masiva Bauges z najvi\xc5\xa1jim 1699 metrov visokim vrhom Cr\xc3\xaat de Ch\xc3\xa2tillon. Nahaja se v francoskem departmaju Haute-Savoie, ju\xc5\xbeno od Annecyja. Z izjemo vr\xc5\xa1nega dela je planota v celoti obdana z gozdovi. Ob severovzhodnem vzno\xc5\xbeju planote le\xc5\xbei jezero Lac d'Annecy. Od leta 1970 je Semnoz del naravnega parka Bauges._NEWLINE_Vrh je dostopen po 12 kilometrov dolgi cesti iz sredi\xc5\xa1\xc4\x8da Annecyja, pribli\xc5\xbeno enako dolga cesta pripelje na vrh tudi z juga, s prelaza Col de Leschaux. Poleg ceste vodijo na planoto \xc5\xa1tevilne pe\xc5\xa1poti, jahalne, kolesarske poti iz smeri bli\xc5\xbenjih krajev S\xc3\xa9vrier, Saint-Jorioz, La Chapelle-Saint-Maurice in Quintal. Semnoz je tudi zimsko-\xc5\xa1portno sredi\xc5\xa1\xc4\x8de z osemnajstimi smu\xc4\x8darskimi progami in devetimi teka\xc5\xa1kimi progami._NEWLINE_Vrh je bil eden od treh gorskih ciljev 17. etape kolesarske dirke po Franciji leta 1998. Celotna etapa je bila po koncu razveljavljena zaradi kolesarjev, ki so s po\xc4\x8dasno vo\xc5\xbenjo in brez \xc5\xa1tevilk na majicah protestirali proti predhodnim dogodkom ob dopin\xc5\xa1ki aferi in izklju\xc4\x8ditvi mo\xc5\xa1tva TVM z dirke. Vrh bo ponovno na sporedu Toura kot kon\xc4\x8dni gorski cilj predzadnje 20. etape kolesarske dirke po Franciji 2013."